Jules Koundé

Jules Olivier Koundé (s. 12. marraskuuta 1998 Pariisi, Ranska) on ranskalainen jalkapalloilija. Hän edustaa Espanjan Primera Divisiónissa pelaavaa FC Barcelonaa ja on pelipaikaltaan keskuspuolustaja. Hän kuuluu myös Ranskan A-maajoukkueeseen.

 Seurajoukkueura 

Koundé pelasi kasvattajaseurassaan Bordeaux'ssa ensimmäisen Ranskan cupin ottelunsa 7. tammikuuta 2018 vieraskentällä Granvillea vastaan, ja kuusi päivää myöhemmin hän debytoi Ranskan liigassa vieraskentällä Troyesia vastaan. 
Hän teki ensimmäisen liigamaalinsa 10. helmikuuta 2018 kotiottelussa Amiensia vastaan. Ensimmäisellä liigakaudellaan hän pelasi 18 ottelua, joissa hän teki kaksi maalia. Kaudella 2018–2019 hän pelasi 37 Ranskan liigan ottelua. Eurooppa-liigassa hän pelasi jälkimmäisellä kaudella viisi ottelua ja teki maalin kotiottelussa Slavia Prahaa vastaan.

Espanjalaisseura Sevilla ilmoitti 3. heinäkuuta 2019 hankkineensa Koundén joukkueeseensa viisivuotisella sopimuksella. Lehtitietojen mukaan siirtokorvauksen arvioitiin olevan 25 miljoonaa euroa.Oficial: Koundé, el fichaje más caro de la historia Marca. Viitattu 17.6.2020.  Koundé pelasi kaudella 2019–2020 Espanjan liigassa 29 ottelua, joissa hän teki yhden maalin, ja Sevillan voittoon päättyneessä Eurooppa-liigassa yhdeksän ottelua, muun muassa täydet minuutit kaikissa pudotuspeleissä. Kaudella 2020–2021 hän pelasi La Ligassa 34 ottelua, joissa hän teki kaksi maalia, ja Mestarien liigassa seitsemän ottelua, joissa syntyi yksi maali ranskalaisseura Rennesiä vastaan. Kaudella 2021–2022 hän pelasi La Ligassa 32 ottelua ja teki niissä kaksi maalia. Mestarien liigassa hän pelasi viisi ottelua ja Eurooppa-liigassa neljä.

Koundé siirtyi kesällä 2022 FC Barcelonaan. Hän pelasi kaudella 2022–2023 Barcelonan voittamassa La Ligassa 29 ottelua ja teki maalin toukokuussa Espanyolia vastaan. Mestarien liigan alkulohkossa hän pelasi kolme ottelua ja Eurooppa-liigassa kaksi ottelua. Kaudella 2023–2024 Koundé pelasi La Ligassa 35 ottelua ja teki maalin syyskuussa Osasunaa vastaan. Mestarien liigassa hän pelasi kahdeksan ottelua. Seuraavalla kaudella hän pelasi La Ligassa 32 ottelua, joissa hän teki kaksi ja syötti kolme maalia. Mestarien liigassa hän pelasi 13 ottelua ja syötti kolmesti.

 Maajoukkueura 

Koundé edusti Ranskaa alle 20- ja alle 21-vuotiaiden maajoukkueissa ja pelasi alle 21-vuotiaiden Euroopan-mestaruuskilpailuissa 2021. Ranskan A-maajoukkueessa hän pelasi ensimmäisen kerran kesäkuussa 2021 ystävyysottelussa Walesia vastaan.

Koundé pelasi kesällä 2021 järjestetyissä EM-kilpailuissa täydet minuutit viimeisessä alkulohko-ottelussa Portugalia vastaan. Hän pelasi lokakuussa 2021 täydet minuutit Ranskan voittaman Kansojen liigan välierässä Belgiaa ja loppuottelussa Espanjaa vastaan. MM-kilpailuissa 2022 hän tuli vaihdosta kentälle ensimmäisen alkulohko-ottelun lopussa. Sen jälkeen hän pelasi täyden peliajan Ranskan hopeajoukkueen jokaisessa ottelussa lukuun ottamatta alkulohkon päätöspeliä, jonka hän istui penkillä. EM-kilpailuissa 2024 hän pelasi täydet minuutit Ranskan kaikissa kuudessa ottelussa ja teki Portugalia vastaan pelatun puolivälieräottelun päättäneessä rangaistuspotkukilpailussa maalin joukkueensa kolmantena laukojana. Koundé on pelannut marraskuuhun 2025 mennessä kaikkiaan 46 A-maaottelua, joista 39 avauskokoonpanossa.

 Lähteet 

 Aiheesta muualla 

 Jules Koundén tilastot Soccerway-sivustolla 

Luokka:Ranskalaiset jalkapalloilijat
Luokka:Vuonna 1998 syntyneet
Luokka:Elävät henkilöt